google/wiki40b huggingface dataset:
ארוויד קרלסון

ביוגרפיה

ארוויד קרלסון נולד באופסלה, שוודיה בשנת 1923. הוא גדל במשפחה משכילה מהמעמד הבינוני שעודדה השכלה אקדמית - אביו, גוטפריד קרלסון, כיהן כפרופסור להיסטוריה באוניברסיטת לונד שבשוודיה ואמו הייתה בעלת תואר מוסמך באומנות. הוא גדל עם שני אחים ואחות, אשר למדו גם הם תחומים שונים באוניברסיטה. קרלסון הצטיין בבית הספר בו למד, והחל ללמוד רפואה באוניברסיטת לונד בשנת 1941. בשנת 1944, השנה השלישית ללימודיו והשנה הראשונה להתמחותו הקלינית, קרלסון השתתף בבדיקת מצבם של אסירים ששהו במחנות ריכוז נאציים. האסירים שוחררו למען מטרה זו על ידי פולקה ברנדוט – בן למשפחת המלוכה השוודית, אשר הציל את חייהם בפעולה זו. לימודיו של קרלסון נקטעו כאשר גויס לצבא השוודי במהלך מלחמת העולם השנייה. בשנת 1951, קיבל קרלסון תואר דוקטור מטעם אוניברסיטת לונד ומונה בה לפרופסור, ובשנת 1959 מונה גם לפרופסור באוניברסיטת גטבורג שבשוודיה.
קרלסון נפטר בגטבורג ב-29 ביוני 2018, בגיל 95.

חידושים במחקר

במהלך מחקריו, גילה ארוויד קרלסון כי הדופמין אינו רק - כפי שחשבו אז - חומר המוצא של הורמון הקרוי נורפירפרין (norepinephrine), אלא גם מוליך עצבי (נוירוטרנסמיטור) הקשור בפעילויות רבות המתבצעות במוח, בעיקר באזורים הקשורים בתנועה. הוא פיתח שיטה למדידת כמות הדופמין הנמצא בתאי המוח, והשתמש בה כדי לבדוק את כמויות הדופמין המצויות במוחם של חולים במחלות שונות.

גילוי הגורמים לתסמיני מחלת הפרקינסון והדרכים להקלתם

בניסוי שערך, נתן קרלסון לבעלי חיים את התרופה רסרפין (Reserpine, מעין תרכובת אורגנית המדכאת את פעילותו של הדופמין). הוא הראה כי עקב דיכוי הדופמין שנוצר, בעלי החיים איבדו שליטה על תנועותיהם- ממש כפי שקורה לחולים במחלת הפרקינסון; ויותר מכך, על ידי מתן אל-דופא (L-DOPA, תרכובת המשמשת כיצרנית דופמין) לאותם בעלי חיים, הוכיח קרלסון שניתן להקל על הסימפטומים של המחלה, ואף לטפל בה כאשר היא עוד מצויה בשלביה ההתחלתיים.
עד היום, האל-דופא היא הבסיס התרופתי השכיח ביותר לטיפול במחלת הפרקינסון.

פריצת הדרך בטיפול במחלות הסכיזופרניה והדיכאון

רצף מחקרים נוספים שערך אשר עסקו בהפרת מאזן הדופמין במוח, עלה כי מחלת הסכיזופרניה נגרמת מעודף דופמין באזורים מסוימים במוח וכי ניתן לטפל במחלה ובתופעותיה על ידי תרופות מדכאות או נוגדות דופמין. טיפול מסוג זה היה חדשני לחלוטין ופתח את הדרך לטיפולים נוספים במחלה. כמו כן תרם קרלסון רבות לפיתוח תרופות ממשפחת ה-SSRI המקלות על תסמיני מחלות דיכאוניות.

ההתנגדות להפלרת מי שתייה

קרלסון התנגד להפלרת מי שתייה, כיוון שטען שתרופות צריכות להינתן לבני אדם על פי צורכיהם האישיים ועל פי בחירתם, ולא לכלל הציבור ללא הבחנה. הוא השתתף בדיון בשוודיה, בו העלה את הנושא ואת התנגדותו, מטעמים אתיים, לחוקיות ההפלרה.
קרל שולץ

ביוגרפיה

שולץ נולד וגדל באיסט הרטפורד שבקונטיקט. ב-1983 סיים תואר ראשון בהנדסה אזרחית מאקדמיית משמר החופים. ב-1992 סיים תואר שני במינהל ציבורי מאוניברסיטת קונטיקט והוא בוגר תוכנית עמיתים שנתית לאנשי מערכת הביטחון בבית הספר לממשל של אוניברסיטת הרווארד.
שולץ שירת כקצין בספינות הסיור של משמר החופים "PETREL" ו-"GENTIAN". שימש קצין משמרת במרכז המבצעים של מחוז 7 ופיקד על ספינות הסיור "VENTUROUS", ‏ "ACACI" ו-"FARALLON". בשנים 2006–2008 פיקד על גזרת דרום-מזרח פלורידה.
הוא שימש קצין קישור לקונגרס ולמחלקת המדינה וב-2010 מונה לראש מחלקת הקונגרס והממשל במטה משמר החופים. ביולי 2012 מונה למפקד מחוז 11 של משמר החופים וב-2014 מונה לקצין האג"ם של פיקוד דרום של ארצות הברית. באוגוסט 2016 מונה למפקד האזור האטלנטי וכוח ההגנה המזרחי במשמר החופים וראש כוח המשימה המשותף מזרח במחלקה לביטחון המולדת. כמפקד האזור פיקח על מאמצי משמר החופים במהלך הוריקן מריה, הוריקן הארווי והוריקן אירמה, מהסופות שחוללו את הנזק הגדול בהיסטוריה. 
במרץ 2018 הוכרז על קידומו לדרגת אדמירל ומינויו למפקד הבא של משמר החופים. הוא נכנס לתפקידו ב-1 ביוני 2018.
שולץ נשוי לדון והם הורים לחמישה ילדים.
ספר-דתא

ספר-דתא (או ספרדתא. באנגלית: SfarData) הוא מסד הנתונים הקודיקולוגי של מפעל הפלאוגרפיה העברית.

המטרה והאיסוף

מטרת המפעל היא איסוף נתונים של כל כתבי היד העבריים, כדוגמת נתונים על הדיו, קודקסים, מסורות העימוד של הטקסט, ממדי דף וטקסט והפרופורציות שביניהם, ניהול השורה (דהיינו תחבולות לגרום ליישור השורה בצידה השמאלית), סימנים גרפים הנלווים לכתב (סימני הבלטה, ר"ת ומספרים). סך הפרמטרים שנאספו מגיע לכ-900.
המאגר מכיל כ-5,000 כתבי יד עבריים המתוארכים או עם קולופון או עם שם הסופר, שנבחנו ב-250 ספריות ואוספים פרטיים, המהווים כ-95% מהקיים.
איסוף הנתונים החל בשנת 1965 על ידי פרופ' מלאכי בית אריה. כבר בשנות ה-70 הועבר המאגר מתוך דפים כתובים למחשב המרכזי של האוניברסיטה העברית בירושלים. עם מעבר המאגר למחשב נוספו אליו יכולות אחזור תכונות, צירופים, הצלבות ותצלומים.

אתר האינטרנט

עם השנים עבר המאגר לאתר ברשת האינטרנט. באתר ניתן לבצע חיפושים וסטטיסטיקות בחתכים רבים מאוד, לפיהם ניתן לקבוע זיהויים של כתבים אחרים שאינם מזוהים. לדוגמה לדברי פרופ' מלאכי בית אריה ניתן לקבוע כי כל כתב יד עברי המשורטט בדיו הוא מאיטליה מהשנים 1420–1540, תכונה זאת המצוייה מאוד בכתבי היד בכל השפות היא ספציפית ביותר בכתבים עבריים.
באתר ניתן לחפש גם בתוכן כל הקולופנים הקיימים בה.
האתר פועל בשפות עברית ואנגלית, ואינו מחייב כניסה דרך שם משתמש, אך אפשרי עבור חיפושים שמורים למשתמש.
בעתיד יתווספו קישורים בין הפריט באתר לפריט בקטלוג המכון לתצלומי כתבי יד עבריים.
ודיע אלסאפי

ביוגרפיה

ודיע אלסאפי נולד בכפר ניחא אלשוף, הוא הבן השני במשפחה בעלת שמונה בנים. אביו בשארה יוסף ג'בראיל פרנסיס, עבד בצבא הלבנוני. מאחר שהמשפחה סבלה מחיי עוני החליטה לעבור ב-1930 לבירות. שם הצטרף ודיע אל-סאפי לבית ספר השייך למנזר קתולי, והתחיל שם לנגן בלהקה של בית הספר. אחרי שלוש שנים הוכרח לעזוב את הלימודים על מנת לעזור בפרנסת המשפחה.

תחילת הדרך

היציאה לעולם האומנות הייתה ב-1938, לאחר שזכה במקום הראשון בתחרות שירה שהתקיימה ברדיו הלבנוני, בתקופת המנדט הצרפתי, כאשר החליטה הוועדה בתחרות לקרות לו בשם ודיע אל סאפי בגלל הקול הנקי שלו (סאפי – נקי).
הזמר המצרי הענק "מוחמד עבד אל-והאב" קרא לו האיש "בעל גרון מזהב" כאשר ביקר ודיע אל סאפי במצרים ב-1944. 
ב-1952, הוא התחתן עם מלפינא טאניוס פרנסיס, קרובת משפחה שלו, יש לו שתי בנות: דוניא ומארלין, וארבעה בנים: פאדי, אנטואן, ג'ורג' ומילאד.
עם פריצת המלחמה הלבנונית ב-1976 הוא עבר למצרים ומשם לבריטניה עד שבסופו של דבר התיישב בפריז.
יש לו שלוש אזרחויות בנוסף לאזרחות הלבנונית: צרפתית, מצרית וברזילאית.

מותו

ודיע אלסאפי הלך לעולמו בגיל 92 באוקטובר 2013, כאשר השאיר בית ספר ענק לשירה והלחנה.
אליס קתרין אוונס

ילדות והשכלה

אליס קתרין אוונס נולדה בחווה, בעיירה נית' שבצפון מדינת פנסילבניה. אביה, ויליאם האוול, היה מודד וחקלאי, ואמה, אן אוונס הייתה מורה. אבות אבותיה התיישבו בצפון פנסילבניה בשנת 1831, כאשר היגרו מויילס.
בילדותה למדה אוונס בבית ספר יסודי קטן שבו "היו מורים טובים, רוב הזמן." לאחר מכן, מכיוון שלא היה בי"ס תיכון בעיירה הקטנה שלה, נסעה ללמוד בבית הספר התיכון "קולגיאט ססקווהנה" המחוזי.
באוטוביוגרפיה שלה ספרה אוונס שהלכה לעבוד כמורה "כי היה זה המקצוע היחיד הפתוח לנשים", אך מצאה במהרה את המקצוע משעמם, לטעמה, בגלל המחזוריות של החומר הנלמד. למרות זאת, היא ציינה שהאישיויות של תלמידיה ריתקו אותה, ורק חוסר העניין בחומר הנלמד גרם לה להשתעמם.
לאחר שעבדה ארבע שנים, אוונס החלה ללמוד הוראה באוניברסיטת קורנל שבמדינת ניו יורק, שם החלה להתעניין במדע. כתוצאה מכך, נטשה את ההוראה והחלה ללמוד בקטריולוגיה. לאחר מספר שנים של לימודים סיימה תואר ראשון ושני, שניהם במדעים. אוונס התכוונה להמשיך וללמוד לתואר שלישי, אך בעקבות הצעת עבודה ממחלקת החקלאות של ארצות הברית גנזה אוונס את הרעיון.

עבודה ומחקר

ב-1 ביולי 1910 החלה אוונס לעבוד בצוות החלב של מחלקת החקלאות של ארצות הברית והתעסקה בשיפור שיטת ייצור מוצרי חלב ושיפור טעמם. בנוסף לכך חקרה אוונס גם את מקורותיהם של זיהומים בקטריאליים במוצרי חלב. כך הפכה אוונס להיות האישה החוקרת הראשונה שעבדה במשרה מלאה במחלקת החקלאות. במהלך עבודתה החלה לחקור את המחלה ברוצלוזיס ואת הקשר שלה לחלב לא מפוסטר. המחקר העצמאי שלה גילה שהחיידק Bang bacillus, שגורם להפלות בפרות והתגלה על ידי החוקר הדני ברנרד בנג, והחיידק Bruce bacillus, שהתגלה על ידי קצין הרפואה סר דייוויד ברוס במהלך מלחמת קרים, וגרם לאלפי חיילים לחלות, הם אותו חיידק.
אוונס דיווחה על ממצאיה במפגש של החברה האמריקאית לבקטריולוגיה בשנת 1917, ופרסמה אותם בכתב העת למחלות זיהומיות בשנת 1918, אך היא נתקלה בביקורת ששללה את מחקרה בטענות שאין היא רופאה, או בעלת דוקטורט. כמו כן, מבקריה טענו כי אם היו החיידקים דומים אז הייתה מתפרצת קדחת מלטה גם בארצות הברית. במציאות המחלה אכן הדביקה אנשים בארצות הברית, אך לרוב אובחנה בצורה שגויה בגלל הדמיון של התסמינים במחלות שונות, כגון בשפעת, שיגרון ושחפת. למרות הזהרות חוזרות ונשנות מצדה, רק ב-1930 החלו לפסטר חלב באופן שיטתי, וזאת רק בגלל "תגלית" מ-1928 של מדען בשם קרל פ. מאייר, שחזר על מחקרה של אוונס.
בשנת 1922, אוונס נדבקה בעצמה בברוצלוזיס במהלך עבודתה. בשנים שלאחר ההדבקה, בריאותה נעה בין חוסר יכולת לתפקד כראוי לבין החלמה חלקית וכמעט מלאה. המקרה האחרון שבה נפלה למשכב בשל מחלתה אירע בשנת 1943, כמעט 21 שנה לאחר שנדבקה.
ב-1928 נבחרה אוונס להיות האישה הנשיאה הראשונה של החברה האמריקאית לבקטריולוגיה, אך מכיוון שהייתה מרותקת למיטתה לא נכחה בפגישות ובהצבעות. ב-1930, אוונס נשלחה כנציגה לקונגרס המיקרוביולוגי הראשון, שנערך בפריז, וגם לקונגרס השני, ב-1936 בלונדון. כמו כן, בין השנים 1925 ל-1931 הייתה חלק מועדת מועצת המחקר הלאומית ופרסמה עשרות מאמרים בכתבי עת כמו Journal of Immunology, Journal of Bacteriology, ו- Science.

יציאתה לגמלאות ומותה

ב-1945 יצאה אוונס לגמלאות, לאחר שעבדה 35 שנה בתחום הבקטריולוגיה. למרות זאת, היא לא עזבה את תחום המיקרוביולוגיה, וכיהנה כנשיאה-לשם-כבוד של הוועדה האינטר-אמריקאית לברוצלוזיס עד שנת 1957. בנוסף לכך, אוונס העבירה הרצאות לנשים בנושא פיתוח קריירה וקריירה בתחום המדעים. בשנת 1975 קיבלה שבץ מוחי ומתה ב-5 בספטמבר באותה שנה.
אלן מקינלי

אייר יונייטד

מקינלי החל את קריירת הבוגרים שלו בשנת 1980 במועדון אייר יונייטד, ששיחק אז בליגת העל הסקוטית. מקינלי שיחק באייר יונייטד ארבע עונות, ושמר על ממוצע הבקעות גבוה של כשער בשלושה משחקים. בעונתו האחרונה בקבוצה, ניצלה אייר יונייטד מירידה על חודה של נקודה אחת. עם זאת, הייתה זו הייתה העונה הטובה ביותר של מקינלי בקבוצה, שגררה התעניינות מקבוצות אחרות. בקיץ 1984 עזב מקינלי את אייר יונייטד, עם 32 שערים ב-93 הופעות, וחתם בגלאזגו סלטיק.

גלאזגו סלטיק

בקיץ 1984 חתם מקינלי בגלאזגו סלטיק, בה שיחק בעיקר כשחקן ספסל. מקינלי זכה עם סלטיק באליפות בשנת 1986 בזכות הפרש שערים עדיף על הארטס, ובגביע בשנת 1985. במהלך שלוש העונות שלו בסלטיק, כבש מקינלי 17 שערים ב-65 הופעות. בקיץ 1987 עזב מקינלי לאסטון וילה, ששיחקה אז בליגת המשנה האנגלית.

אסטון וילה

בעונתו הראשונה של מקינלי באסטון וילה, הוא היה שותף לעליית ליגה אל הפרמייר ליג, ובעונתו השנייה בקבוצה כבש 14 שערים וסייע לה להינצל מנשירה לליגת המשנה. סך הכל מקינלי שיחק באסטון וילה שתי עונות, בהן צבר 59 הופעות והבקיע 18 שערים.

באיירן מינכן

בקיץ 1989 חתם מקינלי בבאיירן מינכן מהבונדסליגה, תמורת סכום של 1.2 מיליון לירה שטרלינג, במטרה לחזק את ההתקפה ולהמשיך את רצף האליפויות של הקבוצה משנות ה-80. מקינלי זכה מאוהדי הקבוצה לכינוי ביג מק. בעונתו הראשונה של מקינלי בקבוצה הבקיע עשרה שערים וסייע לה לזכות באליפות הליגה. בעונה השנייה חל פיחות במעמדו של מקינלי, שזכה להתעניינות מצד קבוצות כמו צ'לסי, אך הוא בחר לנסות לשמור על מקומו בבאיירן מינכן. בעונה זו הוא שיחק שבעה משחקי ליגה בלבד, לא כבש שערים וסבל מפציעות, אך בזירה האירופית נחל הצלחה יחסית, כאשר באיירן מינכן הגיעה לשלב מתקדם בגביע אירופה לאלופות והודחה רק בחצי הגמר מול הכוכב האדום בלגרד. בהמשך סבל מפציעה חמורה בברך, אך נשאר במועדון עד לתום חוזהו בשנת 1993. בארבע שנותיו במועדון, צבר מקינלי 40 הופעות בלבד בבונדסליגה, בהן כבש 10 שערים, וזכה באליפות אחת.

קילמרנוק

בקיץ 1993, עם תום חוזהו בבאיירן מינכן, חתם מקינלי בקילמרנוק מליגת העל הסקוטית, הקבוצה בה כיכב אביו, ג'קי מקינלי, שזכה עמם בגביע בשנת 1965. אלן מקינלי שיחק בקבוצה עונה אחת, וצבר שמונה הופעות, בהן לא כבש. בתום עונה זו, פרש מכדורגל.

קריירה בינלאומית

מקינלי שיחק 8 פעמים במדי נבחרת סקוטלנד, והבקיע שלושה שערים. מקינלי ייצג את סקוטלנד במונדיאל 1990, ואחריו פרש מהנבחרת.

לאחר הפרישה

נכון לשנת 2015, עוסק מקינלי בפרשנות ספורט.
פרסניה מוסקבה

היסטוריה

המועדון הוקם ופורק מחדש מספר פעמים לאורך ההיסטוריה.

1980-2000: קרסניה פרסניה ואסמרל

קבוצת קרסניה פרסניה הוקמה ב-1978. המשימה העיקרית של הקבוצה היה לשמש כקבוצת אימונים עבור שחקניה הצעירים על ספרטק מוסקבה. המועדון התמודד בליגה השנייה, השלישית בחשיבותה, אחרי ליגת המשנה הסובייטית וליגת העל הסובייטית בכדורגל. מבין חניכי המועדון היו אלכסנדר מוסטובוי, סרגיי רודיונוב, וסילי קולקוב. בשורות הקבוצה פעלו אולג רומנצב וגאורגי יארצב כמאמנים.
ב-1985 המועדון זכה בגביע רוסיה הסובייטית בכדורגל.
ב-1990 היזם העיראקי חוסאם אל-ח'לידי הקים על בסיס הקבוצה את קבוצת אסמרל. שם המועדון תאם את שם החברה "אסמרל", בבעלות אל-ח'לידי והורכב מהאותיות הראשונות של שמות בנותיו, אסיל, מרים ובנו, אלן. אל-ח'לידי היה מיליארדר עיראקי שעדה את הונו מסחר בנשק, נהרג בשנת 2008 על גבול אפגניסטן.
ב-1991 למאמן מונה קונסטנטין בסקוב והמועדון שיחק ליגת המשנה הסובייטית. עם זאת, בשל התפרקות ברית המועצות, אסמרל צורפה לליגת העל הרוסית. בבסוף העונה המועדון סיים במקום ה-7, הגבוה ביותר בתולדות המועדון. אלא שאז החלה ההידרדרות ביכולת הקבוצה, שהעיתונאים ייחסו לכישלון מימון הקבוצה עקב פשיטת רגל של היזם. אסמרל במשך מספר שנים השתתפה ליגה השנייה ולאחר מכן איבדה את מעמדה המקצועני ופורקה.
ב-2003 המועדון הכריז באופן רשמי על פשיטת רגל.

2000: פרסניה

בשנת 2000 היזם אנדריי זלינסקי הקים מועדון כדורגל תחת השם "פרסניה". לאחר השתתפותה בליגה החובבנית הקבוצה שינתה את שמה ל"פרסניה בורווסטניק". בשנת 2004 העפילה לליגה 
השנייה. עם זאת, באמצע עונת 2006 המועדון פרש מהטורניר, בפרט, בשל חוסר תקציב.
לאחר פגישה של הוועד המנהל של ההתאחדות לכדורגל, ב-4 ביולי 2012, הוחלט כי מועדוני ליגת העל הרוסית רשאים להקים קבוצות מילואים שתתמודדנה בליגה השנייה, הבעלים ספרטק מוסקבה ליאוניד פדון הביע את נכונותו להחיות את קבוצת פרסניה בליגה השנייה כקבוצת מילואים של "ספרטק". אלא שהרעיון נזנח בהמשך ובמקומה הוקמה ספרטק-2 מוסקבה.
הרובע המלכותי של גריניץ'

היסטוריה

רובע גריניץ' הוקם בשנת 1965 מכוח חוק השלטון בלונדון 1963 על ידי איחוד הרובע המטרופוליני של גריניץ', והרובע המטרופוליני של וולוויץ' (למעט אזור צפון וולוויץ' אשר הפך חלק מרובע ניוהאם).
בעת הקמת הרובע הוצע לקרוא לו צ'ארלטון, על שם אחד מהעיירות המרכיבות את הרובע, אולם לבסוף נבחר השם גריניץ'.
עד שנת 2012 נקרא הרובע בשם "רובע גרניץ' של העיר לונדון" (באנגלית: The London Borough of Greenwich). ב-3 בפברואר 2012, לרגל ציון יובל היהלום למלכות אליזבת השנייה הוענק לרובע תואר "רובע מלכותי".
ברובע גריניץ' נערכו מספר אירועים באולימפיאדת לונדון (2012): בקסרקטין חיל התותחנים המלכותי נערכו תחרויות הקליעה, בפארק גריניץ' תחרויות הרכיבה על סוסים, וב-O2 ארנה תחרויות התעמלות מכשירים וגמר טורניר הכדורסל.

גאוגרפיה

רובע גריניץ' נמצא דרומית לנהר התמזה, בין דפטופרד לתמזמיד. בשל צורת הנהר המעוקלת, קו החוף של הרובע ארוך ביחס לרבעים אחרים של לונדון. במרחק קצר מחוף הנהר, במרכז הרובע מצוי אזור גבעות הנמתח בין גבעת שוטרז (Shooters Hill) במזרח לאזור בלקהית' במערב (Blackheath). הגבעות משתפלות לעבר חלקו הדרומי של הרובע (אזור אלתם (Eltham)).

אתרים בעלי חשיבות

ברובע נמצא מכללת הצי המלכותי שתוכננה על ידי האדריכל כריסטופר רן (ובה בניין בית המלכה שתוכנן על ידי איניגו ג'ונס), ומצפה הכוכבים המלכותי המהווים אתר מורשת עולמית של אונסק"ו. בשכונת וולוויץ' שברובע שכן מפעל הנשק המלכותי רויאל ארסנל, שאף העניק לסמל הרובע את התותחים המוטענים עליו.

סמלים

סמל הרובע מכיל שילוב בין סמלי הרובע המטרופוליני של גריניץ' - שעון חול וכוכבים, וסמלי הרובע המטרופוליני של וולוויץ' - שלושה תותחים (המסמלים את מחסני התחמושת המלכותיים שהיו ברובע).
סמלו של ראש העיר - הנלבש מחובר לשרשרת על צווארו הוא "כדור זמן" בדומה לכדור הזמן שעל המצפה המלכותי גריניץ'.

השכלה

ברובע ממוקמים קמפוס אוניברסיטת גריניץ' ומכללת טריניטי למוזיקה.

תחבורה

מספר מנהרות להולכי רגל העוברות מתחת לנהר התמזה מקשרות את הרובע עם איילנד גארנדז שברובע טאוור האמלטס, ועם צפון וולוויץ' שברובע ניוהאם.
מעבורת וולוויץ' מקשרת את כביש A406 (הכביש המעגלי הצפוני של לונדון) עם כביש A205 (הכביש המעגלי הדרומי) העובר דרך הרובע.
לי הו-ואן

ביוגרפיה

לי הו-ואן נולד בבוסאן, קוריאה הדרומית. הוא נשר מבית הספר כשהיה בתיכון במהלך השנה הראשונה כדי לממש את חלומו להיות זמר. אביו הביע התנגדות שהוא יהיה זמר, מה שגרם להו-יא לעזוב את הבית. לאחר שנשר מהלימודים, הוא ניגש לבחינה הסופית של התיכון המעניקה לו תעודת סיום. הוא עבר את הבחינה ובכך קיבל תעודת סיום בגיל 16 בלבד. לאחר הופעת הבכורה של בנו והצלחת הלהקה התחדש הקשר בין הו-יא ואביו וכעת אביו תומך בבנו ובלהקה. הו-יא ניגש לאודישן לאחר נשירתו מהלימודים ובסופו של דבר החליט להישאר בחברת התקליטים שבה הוא נמצא כעת, Woollim Entertainment. לפני כן הו-יא היה מתאמן של חברת התקליטים JYP Entertainment.
ב-15 בפברואר 2013 סיים הו-יא את לימודיו בתוכנית המוזיקה המעשית של אוניברסיטת דאקיונג ואף קיבל את פרס "כבוד הסטודנט של אוניברסיטת דאקיונג" יחד עם חברי להקת אינפיניט שלמדו יחד אתו בתוכנית, אל, סונג-קיו, סונג-יאול ודונג-וו.
ב-10 במרץ 2014 הו-יא הודיע כי שם הלידה האמיתי שלו הוא לי הו-דונג (באנגלית: Lee Ho-dong), ולא הו-ואן (Ho-won) כפי שהוא הציג עצמו בפני הציבור. הוא אמר כי הסיבה לשינוי של השם היה כדי לא להיות מקושר לקומיקאי קאנג הו-דונג (באנגלית: Kang Ho-dong). כשהיה בן 9, הו-יא ראה את קאנג הו-דונג משחק בתפקיד של טיפש בתוכנית קומדיה. כתוצאה מכך חבריו של הו-יא נהגו להקניט אותו שכן הוא בעל אותו שם כמו הקומיקאי ולכן הוא החליט לשנות את שמו לשמו הנוכחי, לי הו-ואן.

פעילויות אחרות

לפני הופעת הבכורה שלו, הו-יא לצידו של דונג-וו רקדו כרקדני ליווי עבור הלהקה Epik High במהלך ההופעות שלהם עבור השיר, "Run".
יונס בלהאנדה

מונפלייה

בלהאנדה נולד בצרפת להורים ממוצא מרוקאי. בלהאנדה התחיל את לשחק כדורגל בגיל 7 בקבוצות מקומיות וסומן ככישרון גדול. לאחר שאולימפיק ליון, אולימפיק מרסיי וסנט אטיין הביעו בו עניין, הוא החליט לעבור למונפלייה בגיל 13 על מנת להישאר קרוב למשפחתו. לקראת סוף עונת 2007/2008 בלהאנדה הצטרף לקבוצת המילואים. בעונת 2008/2009 זכה עם קבוצת הנוער בגביע הצרפתי לנוער.
ב-27 ביולי 2009 בלהאנדה חתם לשלוש עונות בקבוצה הבוגרת. אף על פי שבלהאנדה שיחק כקשר אחורי בקבוצת הנוער, בקבוצה הבוגרת תופקד כקשר כנף שמאל. בעונת 2009/2010 בלהאנדה ערך את הופעת הבכורה שלו בקבוצה הבוגרת בתיקו 1-1 נגד פריז סן ז'רמן. ב-19 בספטמבר 2009 בלהאנדה הבקיע את שער הבכורה שלו בקריירה בהפסד 4-2 לאולימפיק מרסיי. ב-13 בינואר 2010 בלהאנדה הורחק לראשונה בקריירה שלו בהפסד 4-0 למונקו.
ב-19 באוגוסט 2010 האריך את חוזהו עד 2014.
בעונת 2011/2012 בלהאנדה עבר לשחק כפליימקר. ב-27 באוגוסט 2011 הורחק בהפסד 2-1 לאולימפיק ליון, לאחר שבעט במיראלם פיאניץ'. בנובמבר 2011 נבחר לכדורגלן החודש בליגה הצרפתית. בסיום העונה, בלהאנדה זכה עם מונפלייה באליפות הראשונה בתולדותיה.

דינמו קייב

ב-1 ביולי 2013 בלהאנדה חתם לחמש עונות בדינמו קייב מליגת העל האוקראינית. ב-4 באוגוסט 2013 בלהאנדה ערך את הופעת הבכורה שלו בקבוצה בתיקו 1-1 נגד ווהלין לוצק. בלהאנדה הבקיע שלושער בניצחון 1-9 נגד מטאלורג דונצק.
בעונת 2014/2015 זכה עם דינמו בדאבל והגיע עימה לרבע גמר הליגה האירופית.

שאלקה 04

ב-5 בינואר 2016 בלהאנדה הושאל עד לסיום העונה לשאלקה 04 מהבונדסליגה.

ניס

ב-31 באוגוסט 2016 חזר לצרפת כאשר הושאל לניס עד לסיום העונה.

גלאטסראיי

ב-28 ביוני 2017 חתם בגלאטסראיי מליגת העל הטורקית.

קריירה בינלאומית

בלהאנדה שנולד בצרפת, החליט לנצל את שורשיו המרוקאים ולייצג את נבחרת מרוקו.
ב-17 בנובמבר 2010, בלהאנדה ערך את הופעת הבכורה שלו בנבחרת בתיקו 1-1 נגד צפון אירלנד. ב-31 בינואר 2012 בלהאנדה הבקיע את שער הבכורה שלו בנבחרת בניצחון 0-1 נגד גבון במסגרת גביע אפריקה לאומות 2012.
בלהאנדה השתתף עם הנבחרת בגביע אפריקה לאומות 2012, גביע אפריקה לאומות 2013 ומונדיאל 2018.
אבן העזר

אבן העזר או בקיצור אה"ע או אבה"ע הוא שמו של החלק השלישי בספר ארבעה טורים של רבי יעקב בן אשר ושל החלק המקביל לו בשולחן ערוך. 
חלק זה עוסק בדיני אישות (כגון קידושין וגיטין). השם נלקח בהשראה מן הפסוק "אעשה לו עזר כנגדו" שמדבר על בריאת זיווגו של האדם הראשון - חווה.
כיום השם אבן העזר משמש להגדרת מכלול הדינים הנוגעים לדיני נישואים וגירושים. דינים אלו אינם כוללים את דיני נידה המהווים חלק מהלכות איסור והיתר המובאות בחלק יורה דעה.
בספרות ההלכה והשו"ת של האחרונים חולקו לרוב הנושאים העוסקים בהלכות אלו לפי הסדר שנקבע בחלק אבן העזר בטור.
דן חן

ביוגרפיה

חן נולד בהרצליה לאב עורך דין שעלה מפולין ולאם עובדת סוציאלית. בצבא שירת כקצין שלישות. לאחר שחרורו החל בלימודי תואר ראשון בכלכלה ומשפטים באוניברסיטת תל אביב שבמהלכם עבד כמתמחה במשרד עורכי הדין "שניצר גוטליב". בשנת 1997 סיים את לימודיו. בשנת 2001 החל בלימודי תואר שני במנהל עסקים בתוכנית Kellogg-Recanati של אוניברסיטה ת"א אותם סיים בשנת 2003.
בשנת 1998 הקים וערך את פורטל האינטרנט "השער המשפטי" של חברת "סקירה משפטית" ובמקביל ניהל את פורום משפט ואינטרנט בפורטל IOL.
בינואר 2000 התמנה למנהל פיתוח העסקי בחברת ישראל און ליין מפעילת אתר IOL, אך פוטר לאחר המיזוג עם אתר וואלה.
בשנת 2001 עבד כסמנכל שיווק בחברת Tipcom שפעלה בתחום הפרסום בסלולר ובמקביל ניהל את פורום שיווק ויח"צ שבתפוז.
בספטמבר 2002 החל לנהל את חטיבת הסלולר (Tapuz Mobile) של חברת "תפוז אנשים", ובמסגרתה ייסד, בין היתר, את אתר Mlog, אשר אפשר אחסון הודעות SMS בענן.
בינואר 2004 ייסד את BlogTV, שירות סטרימינג שאיפשר לכל גולש לשדר בשידור חי על גבי האינטרנט תוכנית וידאו או פורנו בתמורה לאפשרות לזכות בנופש בחו"ל. בדצמבר 2008 פירק את חברת BlogTV ומיזג את פעילותה בתחום שידורי הווידאו באינטרנט לחברת תפוז. לאחר השלמת תהליך המיזוג והייעול, מינה את אורן לוי למנכ"ל תחום ה-BlogTV כמחליפו של גיא אליאב.
ביוני 2011 כמנכ"ל החברה הציבורית תפוז, מכר את פעילות בלוג-טי.וי למנכ"ל השכיר שלה אורן לוי, וזאת תמורת דולר אחד.
באוקטובר 2007 כיהן כשופט בתחרות התוכן הסלולרי שהתקיימה בפסטיבל MIP שבקאן.
במרץ 2008 קודם למנכ"ל חברת תפוז ובמקביל גם החל לנהל את אתר תפוז.
בינואר 2010 הוביל את רכישת חברת נטקראפט באמצעות חברת תפוז וכיהן כיושב הראש שלה. בנובמבר 2010 נבחר על ידי עיתון גלובס לאחד מארבעים הצעירים המבטיחים של עולם העסקים הישראלי. כמנכ"ל חברת תפוז בשנת 2010, שכרו השנתי הסתכם בכמיליון שקלים.
בספטמבר 2013 התפטר מניהול חברת תפוז בעקבות מכירת פעילות האינטרנט שלה לחברת קו מנחה, והמשיך לנהל את אתר תפוז בקו מנחה.
ביוני 2014 מונה למנכ"ל חטיבת אתרי האינטרנט של קבוצת קו מנחה.
מספטמבר 2014 הוא מכהן כדירקטור חיצוני בחברת דורי מדיה גרופ.
במרץ 2015 עם פרסום הדו"חות הכספיים של קבוצת קו מנחה לשנת 2014, דן חן פרש מניהול אתר תפוז ושאר אתרי האינטרנט של הקבוצה.
בספטמבר 2015 ייסד את הסטרטאפ סקנד שיפט.
בינואר 2011 פתח בקמפיין תקשורתי בעיתונים הכלכליים, בפייסבוק ובאתרי אינטרנט תחת הכותרת "Tim Tum", שיצא נגד סקרי TIM משום שקבוצת אתרי תפוז לא נמדדה בו. בשנת 2013 החל לכתוב את הבלוג "the short head" ומאז, גם מעביר הרצאות בנושא זה.
חן נשוי ואב לארבעה. מתגורר עם משפחתו בקדימה.
ג'יימס השני, מלך אנגליה

מלכותו של ג'יימס

ג'יימס עלה לכס השלטון על רקע מאבק בין הקתולים והפרוטסטנטים, ובין הזכות האלוהית של המלכים לשלוט (נוסח בן דודו לואי הארבעה עשר, מלך צרפת) לבין הזכויות הפוליטיות של הפרלמנט שהוקנו לעם בדם רב שהוקז בימי קרומוול. כאשר עלה לשלטון הוא הפגין מתינות שנועדה להפיג חששות: הוא הצהיר כי ברצונו לשלוט על פי הדין והמנהגים, לכבד את החירויות ואת החוק, ובאשר לדעותיו הפרטיות בנושאי אמונה - "איש לא יבחין כי הוא מחזיק בהן". בפועל, הוא עשה את ההפך: ג'יימס החל במסע של שוויון זכויות לקתולים (אשר הופלו על פי החוק, ונאסר עליהם לשאת במשרות אלא אם יתכחשו לאמונתם), קידם אצילים קתולים למשרות בכירות, וניצל את עובדת עמידתו בראש הכנסייה האנגליקנית כמונרך, כדי למנוע הטפות כנגד הקתוליות. היה כאן ניצול לרעה של סמכויותיו כמלך (מה שעורר חשש מפני הבאות), ופגיעה בציפור נפשו של העם האנגלי: חופש המצפון. המלך השקיע עתה את כל מאמציו בניסיון ליצור פרלמנט שיהיה כפוף למרותו, ויבטל כליל את החקיקה כנגד הקתולים.
קולה (משקה)

קולה הוא משקה קל מוגז המכיל קפאין וקרמל. המשקה מקבל את צבעו החום כהה וטעמו המתוק מקרמל אף שצבעו לעיתים מועשר בצבע מאכל קרמל. המשקה מקבל את טעמו גם מרכיבים נוספים, שכוללים תערובות של וניל, קינמון ופירות הדר. 
המשקה נקרא על שם אגוז הקולה, שבעבר היה מרכיב חיוני במשקה כמקור לקפאין, בנוסף לעלי הקוקה כחומרי טעם. כיום מייצרים גם משקאות קולה נטולי קפאין, ויש החושבים שמשקאות אלה לא ראויים להקרא בשם קולה, אולם חברות הייצור והשיווק של הקולה והציבור הרחב לא עושה הבחנה כזאת. את משקה הקולה ממתיקים בדרך כלל באמצעות סירופ תירס, אך לעיתים גם על ידי סוכר או ממתיק מלאכותי.
משקה הקולה מהווה כ-26% משוק המשקאות. בישראל נמכרים בשנה מעל ל-200 מיליון ליטר קולה (בסכום של כ-850 מיליון שקל), כאשר מוצרי הדיאט מהווים כשליש מתוכו.

מותגי קולה

ישנם כיום מותגים רבים של קולה והעיקריים שביניהם מוכרים בשמות קוקה-קולה, פפסי קולה, RC קולה ומותגים מקומיים שונים. למותג ג'ולט קולה יש חובבים רבים בגלל אחוז הקפאין הגבוה המצוי בה (200 מ"ג לליטר בהשוואה ל-110 עד 130 מ"ג לליטר בפפסי וקוקה-קולה ול-320 מ"ג לליטר במשקה האנרגיה רדבול). למשקה הקולה הגרמני אפרי-קולה היה אחוז קפאין גבוה עד שהמוצר הושק מחדש בנוסחה חדשה בשנת 1999. אינקה קולה הוא משקה שמשווק במדינות רבות על ידי חברת קוקה-קולה והוא משקה הקולה העיקרי בחלק ממדינות דרום אמריקה. טוקולה וטרופיקולה הם המותגים הנמכרים בקובה וטרופיקולה נמכרת גם באיטליה. קיים גם מתכון "קוד פתוח" לקולה שנקרא OpenCola. על פי מתכון זה, כמות הסוכר הנדרשת הוא מעט יותר מקילו אחד לכל ליטר מים. 
בשנת 2002 הושק בצרפת מותג חדש בשם מכה קולה, על ידי טאופיק מטלוטי, שכוון ללקוחות מוסלמים עם הסיסמה "חשוב כמו מוסלמי, שתה כמו מוסלמי". ההשראה למשקה הגיעה ממותג הקולה האיראני זמזם קולה. המשקה הגיע לבריטניה בשנת 2003. חלק מהרווחים מופנים לפלסטינים ולצדקה. משקה דומה עם מטרה דומה, קיבלה קולה, הושק בשנת 2003 בבריטניה. קולה טורקה - מותג טורקי, וצלאל קולה הם מותגי קולה פופולריים בקרב המוסלמים בגרמניה.
פהלפה

פהלפה (באסטונית: Pühalepa)  הייתה בשנים 1992 - 2017 נפה במחוז היו שבאסטוניה. שטח הנפה הוא 255 קמ"ר והיא ממוקמת בחלקו המזרחי של האי היומאה.
היישוב הגדול והמרכזי בנפה היא טמפה (Tempa). שם נמצאת כנסייה שנבנתה בשנת 1255, כנסייה שהיא בין העתיקות באסטוניה כולה. בנוסף ניתן למצוא בפהלפה בית-אחוזה הנחשב לאחד הגדולים והיפים במדינה. 
אחרי קורגסארה, הייתה זו הנפה השנייה בגודלה במחוז היו.
ממשלת אסטוניה החליטה ב-22 ביוני 2017 על פירוק הנפה ומיזוגה לתוך הנפה הכפרית היו במסגרת הרפורמה המנהלית. 
הנפה התנגדה למהלך והגישה ערעור בפני בית המשפט העליון, אולם הערעור נדחה. באוקטובר 2017 פורקה הנפה.